ΚΑΝΟΝΙΣΜΟΣ (ΕΟΚ) αριθ. 859/92 ΤΗΣ ΕΠΙΤΡΟΠΗΣ της 3ης Απριλίου 1992 για τον καθορισμό των λεπτομερειών εφαρμογής για την εισαγωγή ορισμένων προϊόντων του τομέα του βοείου κρέατος που κατάγονται από τις Δημοκρατίες της Κροατίας και της Σλοβενίας και τις Γιουγκοσλαβικές Δημοκρατίες της Βοσνίας-Ερζεγοβίνης, της Μακεδονίας και του Μαυροβουνίου

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 545/92 του Συμβουλίου της 3ης Φεβρουαρίου 1992 για το καθεστώς που εφαρμόζεται στις εισαγωγές στην Κοινότητα προϊόντων που κατάγονται από τις Δημοκρατίες της Κροατίας και της Σλοβενίας και τις Γιουγκοσλαβικές Δημοκρατίες της Βοσνίας-Ερζεγοβίνης, της Μακεδονίας και του Μαυροβουνίου (1), και ιδίως το άρθρο 10,

Εκτιμώντας:

ότι το άρθρο 7 του κανονισμού (ΕΟΚ) αριθ. 545/92 καθόρισε αυτόνομο ειδικό καθεστώς για την εισαγωγή για το "bady beef" που κατάγεται από τις Δημοκρατίες της Κροατίας και της Σλοβενίας και τις Γιουγκοσλαβικές Δημοκρατίες της Βοσνίας-Ερζεγοβίνης, της Μακεδονίας και του Μαυροβουνίου- ότι, για να επωφεληθούν τα προϊόντα της μειωμένης εισφοράς κατά την εισαγωγή στην Κοινότητα, πρέπει να συνοδεύονται από ειδικό πιστοποιητικό που θα εκδοθεί από την Κοινότητα- ότι, αναμένοντας την έκδοση αυτού του νέου πιστοποιητικού, πρέπει να χρησιμοποιηθεί μεταβατικά το υπόδειγμα του πιστοποιητικού που περιλαμβάνεται στο παράρτημα Ι του κανονισμού (ΕΟΚ) αριθ. 1368/88 της Επιτροπής (2), όπως τροποποιήθηκε από τον κανονισμό (ΕΟΚ) αριθ. 3886/88 (3), και να καθοριστούν οι εκδίδοντες οργανισμοί των δημοκρατιών αυτών-

ότι, σε εφαρμογή του άρθρου 12 του κανονισμού (ΕΟΚ) αριθ. 545/92, αυτό το νέο καθεστώς κατά την εισαγωγή εφαρμόζεται από την 1η Ιανουαρίου 1992- ότι πρέπει, συνεπώς, μετά από αίτηση του ενδιαφερομένου και υπό ορισμένους όρους, να προβλεφθούν οι λεπτομέρειες της μερικής αποδόσεως της εισφοράς για τα προϊόντα που καλύπτονται από τον κανονισμό αυτό και εισάγονται στην Κοινότητα κατά την περίοδο από την 1η Ιανουαρίου 1992 έως τις 5 Απριλίου 1992- ότι το ποσό που πρέπει να αποδοθεί ισούται με τη διαφορά μεταξύ των ποσών των εισφορών που εμφαίνονται στις στήλες 2 και 4 του παραρτήματος του κανονισμού (ΕΟΚ) αριθ. 853/92 της Επιτροπής της 3ης Απριλίου 1992 για τον καθορισμό των εισφορών κατά την εισαγωγή ζωντανών βοοειδών καθώς και βοείων κρεάτων πλην των κατεψυγμένων (4) και εφαρμόζεται από τις 6 Απριλίου 1992,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Οι μειωμένες εισφορές που εισπράττονται κατά την εισαγωγή και αναφέρονται στο άρθρο 7 του κανονισμού (ΕΟΚ) αριθ. 545/92 εφαρμόζονται στα προϊόντα που συνοδεύονται από το πιστοποιητικό που προβλέπεται στο άρθρο 7 παράγραφος 3 του προαναφερόμενου κανονισμού.

2. Το υπόδειγμα του πιστοποιητικού αυτού εμφαίνεται στο παράρτημα Ι του κανονισμού (ΕΟΚ) αριθ. 1368/88.

3. Όσον αφορά τις λεπτομέρειες εκδόσεως και χρησιμοποιήσεως του πιστοποιητικού αυτού, εφαρμόζονται mutatis mutandis οι διατάξεις που προβλέπονται στα άρθρα 2, 3 και 4, στο άρθρο 5 παράγραφος 2 και στα άρθρα 6 και 7 του κανονισμού (ΕΟΚ) αριθ. 1368/88.

4. Το πιστοποιητικό ισχύει εάν έχει δεόντος θεωρηθεί από ένα των εκδιδόντων οργανισμών που εμφαίνεται στον κατάλογο του παραρτήματος Ι του παρόντος κανονισμού.

Άρθρο 2

Μετά από αίτηση των ενδιαφερομένων και με υποβολή της αποδείξεως ότι τα προϊόντα που τέθηκαν σε ελεύθερη κυκλοφορία στα κράτη μέλη κατά τη διάρκεια της περιόδου από την 1η Ιανουαρίου 1992 έως τις 5 Απριλίου 1992 συνοδεύονταν από το πιστοποιητικό που αναφέρεται στο άρθρο 1 παράγραφος 2 και έχει θεωρηθεί είτε από ένα των οργανισμών που αναφέρεται στο παράρτημα Ι είτε από τον οργανισμό που αναφέρεται στο παράρτημα ΙΙ του παρόντος κανονισμού, υπό τον όρο ότι ο τόπος εκδόσεως βρίσκεται στο γεωγραφικό έδαφος μιας των δημοκρατιών που περιλαμβάνονται στο άρθρο 1 του κανονισμού (ΕΟΚ) αριθ. 545/92, τα κράτη μέλη προβαίνουν στην απόδοση της διαφοράς μεταξύ των ποσών των εισφορών που εμφαίνονται στις στήλες 2 και 4 του κανονισμού (ΕΟΚ) αριθ. 853/92.

Άρθρο 3

Ο παρών κανονισμός αρχίζει να ισχύει στις 6 Απριλίου 1992. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 3 Απριλίου 1992. Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 63 της 7. 3. 1992, σ. 1. (2) ΕΕ αριθ. L 126 της 20. 5. 1988, σ. 26. (3) ΕΕ αριθ. L 346 της 15. 12. 1988, σ. 22. (4) Βλέπε σελίδα 11 της παρούσας Επίσημης Εφημερίδας.

ΠΑΡΑΡΤΗΜΑ Ι

Εκδίδοντες ορργανισμοί:

- Δημοκρατία της Κροατίας: "EUROINSPEKT", Zagreb, Croatia,

- Δημοκρατία της Σλοβενίας: "INSPECT", Ljubljana, Slovenija.

ΠΑΡΑΡΤΗΜΑ ΙΙ

Εκδίδων οργανισμός: "SAVEZNI TRZISNI INSPEKTORAT", Beograd.